A Bizottság 98/12/EK irányelve
(1998. január 27.)
a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló 71/320/EGK tanácsi irányelvnek a műszaki fejlődéshez történő hozzáigazításáról
(EGK-vonatkozású szöveg)
AZ EURÓPAI közösségek bizottsága,
tekintettel az Európai Közösséget létrehozó szerződésre,
tekintettel a legutóbb a 92/27/EK [1] európai parlamenti és tanácsi irányelvvel és különösen annak 13. cikke (2) bekezdésével módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2],
tekintettel a legutóbb a 91/422/EGK [3] bizottsági irányelvvel módosított, a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló, 1971. július 26-i 71/320/EGK tanácsi irányelvre [4] és különösen annak 5. Cikkére,
mivel a 71/320/EGK irányelv az EK-típus-jóváhagyási eljárás egyik külön irányelve, amelyet a 70/156/EGK irányelv hozott létre; mivel következésképpen a 71/320/EGK irányelvben a járműrendszerekkel, alkatrészekkel és önálló szerelési egységekkel kapcsolatosan megállapított rendelkezések a 71/320/EGK irányelvre vonatkoznak;
mivel különösen a 70/156/EGK irányelv 3. cikkének (4) bekezdése és 4. cikkének (3) bekezdése előírja, hogy minden egyes külön irányelvhez egy információs csomagot kell csatolni, amely magában foglalja azon irányelv I. mellékletének vonatkozó pontjait, valamint egy, azon irányelv VI. mellékletén alapuló típusbizonyítványt annak érdekében, hogy a típusjóváhagyás elektronikus úton elintézhető legyen;
mivel a csere-fékbetétek hivatalos engedéllyel rendelkező kereskedelmi hálózaton kívüli árusítása folytán és a biztonságot és megbízhatóságot biztosító szabványok betartása érdekében most igény van a piacon lévő csere-fékbetétek minőségének és hatásosságának ezen irányelv szerinti szabályozására;
mivel kívánatos a nemzetközi rendelkezések, különösképpen pedig az Egyesült Nemzetek Európai Gazdasági Bizottsága rendelkezései és a külön irányelvek közötti egyenértékűség elismerése; mivel következésképpen szükségesnek mutatkozott összehangolni a 71/32/EGK irányelv rendelkezéseit a fékezésre vonatkozó 13. sz. és a csere-fékbetét egységekre vonatkozó 90. sz. ENSZ/EGB rendelet rendelkezéseivel;
mivel az eredeti 71/320/EGK irányelv egymást követő módosításainak nagy száma már indokolttá teszi e módosítások egyesítését egyetlen egységes szerkezetbe foglalt irányelvben;
mivel ezen irányelv rendelkezései összhangban vannak a Bizottság azon véleményével, hogy szükséges - a 70/156/EGK irányelv által megalapozott - az irányelvnek a műszaki fejlődéshez történő hozzáigazítása,
ELFOGADTA EZT AZ IRÁNYELVET:
1. cikk
1. A 71/320/EGK irányelv cikkei a következőképpen módosulnak:
- Az 1. cikk (1) bekezdése helyébe a következőképpen szöveg lép:
"(1) Ezen irányelv alkalmazásában "jármű",: bármilyen, a 70/156/EGK irányelv 2. cikkében meghatározott jármű.
A jármű kategóriák meghatározása a 70/156/EGK irányelv IIA mellékletében található.",
az a), b) és c) pontot el kell hagyni,
a (3) és (5) bekezdést el kell hagyni, egyidejűleg a (4) bekezdés számozása (3) bekezdésre változik,
- a 2. cikkben az "I-VIII. és XI-XII. melléklet" helyébe a "vonatkozó mellékletek" lép,
- a 2a. cikkben az "I-VIII. melléklet" helyébe a "vonatkozó mellékletek" lép,
- az 5. cikkben az "1970 február 6-i tanácsi irányelv" helyébe a "70/156/EGK tanácsi irányelv" lép.
(2) A 71/320/EGK irányelv mellékletei helyébe ezen irányelv mellékletjegyzéke és mellékletei lépnek.
2. cikk
(1) 1999. január 1-jétől kezdve a tagállamok a járművek fékrendszereire vonatkozóan nem
- tagadják meg egy járműtípus tekintetében az EK-típusjóváhagyást vagy nemzeti típusjóváhagyás megadását,
- tilthatják meg járművek értékesítését, nyilvántartásba vételét vagy forgalomba helyezését,
- tilthatják meg csere-fékbetétek árusítását vagy forgalomba helyezését,
ha a járművek vagy csere-fékbetétek megfelelnek ezen irányelvvel módosított 71/320/EGK irányelv követelményeinek.
(2) 1999. október 1-jétől kezdve a tagállamok
- nem adhatnak ki EK-típusjóváhagyást,
és
- megtagadhatják a nemzeti típusjóváhagyás megadását
új típusú járművekre a jármű fékrendszerére vonatkozó indokok alapján, valamint új típusú fékbetétekre, ha az ezen irányelvvel módosított 71/320/EGK irányelv követelményei nem teljesülnek.
(3) 2001. március 31-től kezdve a tagállamok
- a 70/156/EGK irányelv rendelkezéseinek megfelelően az új járművekre vonatkozó megfelelőségi bizonyítványokat nem tekintik többé érvényesnek az azon irányelv 7. cikkének (1) pontjában meghatározott célokra,
és
- megtagadhatják új gépjárművek nyilvántartásba vételét, árusítását vagy forgalomba helyezését
a jármű fékrendszerére vonatkozó indokok alapján, ha az ezen irányelvvel módosított 71/320/EGK irányelv követelményei nem teljesülnek.
(4) 2001. március 31-től kezdve a csere-fékbetétekre mint önálló szerelési egységekre vonatkozóan az ezen irányelvvel módosított 71/320/EGK irányelv követelményei alkalmazhatók a 70/156/EGK irányelv 7. cikkének (2) pontjában meghatározott célok tekintetében.
(5) A fenti (2) és (4) bekezdésekben foglalt rendelkezések ellenére tartalék alkatrészként a tagállamok engedélyezhetik azoknak a csere-fékbetéteknek az árusítását vagy forgalomba helyezését, amelyeket olyan járműtípusokba szerelnek, amelyekre ezen irányelv hatálybalépése előtt adták meg a típusjóváhagyást, feltéve hogy e csere-fékbetétek nem állnak ellentétben a 71/320/EGK irányelv ezen járművek forgalomba helyezésének időpontjában hatályban lévő korábbi változatának rendelkezéseivel.
A fékbetétek ebben az esetben sem tartalmazhatnak azbesztet.
(6) 1999. október 1-jétől kezdve a tagállamok megtiltják azbeszttartalmú fékbetétekkel ellátott járművek forgalomba helyezését. Mindazonáltal a 91/422/EGK irányelv alapján azbesztet nem tartalmazó fékbetétekkel ellátott járművekre kiadott jóváhagyások 2001. március 31-ig érvényben maradnak.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1999. január 1-je előtt megfeleljenek. Erről haladéktalanul tájékoztatják a Bizottságot.
(2) Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetése alkalmával ilyen hivatkozást kell fűzni. A hivatkozás módját a tagállamok határozzák meg.
(3) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 1998. január 27-én.